钦定古今图书集成/明伦汇编/官常典/第537卷 > 赵彝
## 钦定古今图书集成/明伦汇编/官常典/第537卷 > 赵彝

按《明外史》本传：“彝，虹人。洪武时，为燕山右卫百户，从
颍国公征沙漠，城宣府万全、怀来，擢永平卫指挥佥
事。燕兵至永平，彝与千户郭亮以城降，彝从徐忠等
转战。亮守永平时，燕王先略旁近地，既克居庸、怀来，
山后诸州不守，而永平接山海关，障辽东。彝等既附
北平，益无他虞。燕王遂南败耿炳文军。炳文罢，李景”
隆代将攻北平。而辽东镇将吴高与都督杨文、耿𤩽
围永平久，亮固守不下。燕王置北平而救永平，内外
合击，斩首万馀。高退保山海，关中谗斥。徙杨文守辽。
复攻永平，围数重。燕王遣刘江赴援，与亮合击，大败
文昌黎，擒其将王雄等七十一人。自是无窥永平者。
燕王称帝，彝以都指挥使封忻城伯，食禄一千石，世
袭。而亮守城功大，由都督佥事封成安侯，世伯，食禄
千二百石。永乐八年，彝镇宣府，常从北征。盗饷下狱。
已，宥之。寻以吕梁洪湍险，命彝镇徐州，经理。贪纵废
事，复蒙宥罪。宣德初，卒。子荣嗣。